### NN 90/2020 (7.8.2020.), Pravilnik o mjerilima za priznavanje međunarodne akreditacije

Ministarstvo zdravstva

1748

Na temelju članka 21. stavka 2. Zakona o kvaliteti zdravstvene zaštite (»Narodne novine«, broj 118/18) ministar zdravstva donosi

PRAVILNIK

O MJERILIMA ZA PRIZNAVANJE MEĐUNARODNE AKREDITACIJE

I. OPĆE ODREDBE

Članak 1.

Ovim Pravilnikom određuju se mjerila za priznavanje međunarodne akreditacije koju mogu steći nositelji zdravstvene djelatnosti.

Članak 2.

Mjerila koja se utvrđuju ovim Pravilnikom odnose se na uvjete koje mora ispunjavati akreditacijsko tijelo koje daje međunarodnu akreditaciju.

Članak 3.

Nositeljima zdravstvene djelatnosti akreditaciju daje međunarodno akreditacijsko tijelo koje provodi akreditacijski postupak.

II. MJERILA ZA ODABIR MEĐUNARODNOG AKREDITACIJSKOG TIJELA

Članak 4.

(1) Međunarodno akreditacijsko tijelo mora biti akreditirano prema međunarodno priznatom ISQua programu za organizacije (program Međunarodne organizacije za kvalitetu u zdravstvu).

(2) Međunarodno akreditacijsko tijelo mora biti akreditirano prema međunarodno priznatom ISQua programu za razvoj standarda u zdravstvu (program Međunarodne organizacije za kvalitetu u zdravstvu).

(3) Akreditacijski standardi za nositelje zdravstvene djelatnosti iz stavka 2. ovoga članka moraju biti prevedeni na hrvatski jezik.

(4) Međunarodno akreditacijsko tijelo mora ispunjavati mjerilo prema kojem je dalo najmanje 10 akreditacija nositeljima zdravstvene djelatnosti u posljednje tri godine po standardima po kojima će se provoditi postupak davanja akreditacije nositeljima zdravstvene djelatnosti u Republici Hrvatskoj.

Članak 5.

(1) Međunarodno akreditacijsko tijelo mora osigurati broj ocjenitelja koji će omogućiti nesmetano provođenje aktivnosti prema veličini i složenosti nositelja zdravstvene djelatnosti.

(2) Najmanje jedan ocjenitelj iz stavka 1. ovoga članka mora imati 15 godina radnog iskustva u hrvatskom zdravstvenom sustavu.

(3) Ako jedan ili više članova tima vanjskih ocjenitelja ne poznaje hrvatski jezik potrebno je osigurati prevođenje tijekom cijelog akreditacijskog postupka.

(4) Sva dokumentacija, savjetovanja i izvješća vezana uz akreditacijski postupak moraju biti na hrvatskom jeziku.

III. AKREDITACIJSKI POSTUPAK I DAVANJE AKREDITACIJE

Članak 6.

(1) Nositelj zdravstvene djelatnosti pokreće dobrovoljni međunarodni akreditacijski postupak na temelju javnog natječaja.

(2) Međunarodno akreditacijsko tijelo treba priložiti ponudu i sve dokaze o ispunjavanju uvjeta u izvorniku na hrvatskome jeziku.

Članak 7.

Nakon provedenog javnog natječaja i odabira međunarodnog akreditacijskog tijela i akreditacijskih standarda nositelj zdravstvene djelatnosti potpisuje ugovor o provedbi akreditacije u skladu sa standardima prema kojima će se provoditi postupak akreditacije.

Članak 8.

Nositelj zdravstvene djelatnosti mora Ministarstvu zdravstva (u daljnjem tekstu: Ministarstvo) dostaviti izvješća i potvrdu o danoj akreditaciji u roku od 30 dana od dana njezinog dobivanja.

Članak 9.

Ministarstvo vodi registar međunarodno danih akreditacija nositelja zdravstvene djelatnosti u Republici Hrvatskoj.

IV. ZAVRŠNA ODREDBA

Članak 10.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/19-02/90

Urbroj: 534-02-1/6-20-8

Zagreb, 9. srpnja 2020.

Ministar
 izv. prof. dr. sc. Vili Beroš, dr. med., v. r.